Anifeiliaid, Cymru Enwi, cymhwyso a dod i rym 1 1 Enw’r Rheoliadau hyn yw Rheoliadau Ffliw Adar (Mesurau Atal) (Cymru) (Diwygio) 2024. 2 Mae’r Rheoliadau hyn yn gymwys o ran Cymru. 3 Daw’r Rheoliadau hyn i rym ar 1 Medi 2024. Diwygio Rheoliadau Ffliw Adar (Mesurau Atal) (Cymru) 2006 2 Mae Rheoliadau Ffliw Adar (Mesurau Atal) (Cymru) 2006 wedi eu diwygio yn unol â rheoliadau 3 a 4 o’r Rheoliadau hyn. Diwygio rheoliad 7 (nodi mangreoedd dofednod) 3 Yn lle rheoliad 7 (nodi mangreoedd dofednod) rhodder— Hysbysiad ynghylch mangreoedd y cedwir dofednod neu adar caeth eraill ynddynt 7 1 Rhaid i berson sy’n cadw dofednod neu adar caeth eraill mewn unrhyw fangre hysbysu Gweinidogion Cymru mewn ysgrifen am yr wybodaeth a ganlyn mewn perthynas â’r fangre— a cyfeiriad a rhif daliad y fangre (os oes rhif arni); b enw a chyfeiriad y person hwnnw ac, os ydynt yn wahanol i rai y person hwnnw, enw a chyfeiriad— i perchennog y dofednod neu’r adar caeth eraill; a ii meddiannydd y fangre; c pob rhywogaeth dofednod neu adar caeth eraill a gedwir yn y fangre; d nifer yr adar o bob rhywogaeth dofednod neu adar caeth eraill a gedwir yn y fangre; ac e at ba ddiben neu ddibenion y cedwir y dofednod neu’r adar caeth eraill. 2 Rhaid i berson sy’n cadw 50 neu ragor o ddofednod neu adar caeth eraill mewn unrhyw fangre hysbysu Gweinidogion Cymru mewn ysgrifen am yr wybodaeth a ganlyn, yn ychwanegol at y gofynion a nodir ym mharagraff (1)— a mewn perthynas â dofednod— i y system neu’r systemau hwsmona a ddefnyddir yn y fangre; a ii at ba ddiben neu ddibenion y cedwir dofednod, pa un ai i gynhyrchu cig, wyau deor, wyau i’w bwyta neu at unrhyw ddiben arall; b manylion unrhyw amrywiadau stocio tymhorol sy’n debygol o arwain at amrywiad sylweddol yn nifer neu rywogaethau’r dofednod neu’r adar caeth eraill yn y fangre ar unrhyw adeg yn ystod y cyfnod o 12 mis yn dilyn hysbysiad neu ddiweddariad o dan baragraff (3); ac c manylion nifer a rhywogaethau’r dofednod neu’r adar caeth eraill sydd â mynediad i awyr agored yn y fangre. 3 Rhaid i hysbysiad a wneir o dan baragraff (1) neu (2)— a cael ei wneud mewn ysgrifen ar 1 Hydref 2024 neu cyn hynny; a b cael ei ddiweddaru ar-lein— i cyn 1 Hydref 2025; a ii ym mhob blwyddyn galendr ddilynol o fewn 12 mis i’r diweddariad a wnaed ddiwethaf o dan y paragraff hwn neu baragraff (5). 4 Rhaid i berson sydd, ar ôl 1 Medi 2024, yn dod yn geidwad unrhyw ddofednod neu adar caeth eraill mewn unrhyw fangre— a o fewn 30 o ddiwrnodau iddo ddod yn geidwad, hysbysu Gweinidogion Cymru mewn ysgrifen am yr wybodaeth y cyfeirir ati ym mharagraff (1), a phan fo’n gymwys, yn ogystal, am yr wybodaeth y cyfeirir ati ym mharagraff (2); a b diweddaru’r hysbysiad hwnnw ar-lein ym mhob blwyddyn galendr ddilynol, o fewn 12 mis i’r diweddariad a wnaed ddiwethaf o dan y paragraff hwn neu baragraff (5). 5 Rhaid i berson sydd wedi gwneud hysbysiad o dan y rheoliad hwn ddiweddaru’r hysbysiad o fewn 30 o ddiwrnodau i unrhyw newid o’r mathau a ganlyn— a newid yn unrhyw un neu ragor o’r materion y mae hysbysiad yn eu cylch yn ofynnol o dan baragraff (1)(a), (b), (c), (e), neu (2); a b mewn perthynas â mangre y cedwir 50 neu ragor o ddofednod neu adar caeth eraill ynddi, cynnydd neu leihad o 20% neu ragor yn nifer y dofednod neu’r adar caeth eraill a bennir o dan baragraff (2) oni bai bod y newid hwn o ganlyniad i— i gwagio cytiau dofednod neu ddeorfeydd i’w hailstocio ar unwaith; neu ii stocio tymhorol. 6 Caiff Gweinidogion Cymru, drwy hysbysiad, ei gwneud yn ofynnol i berson sy’n hysbysu Gweinidogion Cymru o dan baragraff (1) neu (2) eu hysbysu am wybodaeth sy’n ychwanegol at yr wybodaeth sy’n ofynnol o dan y paragraff o dan sylw. 7 Rhaid i berson y mae’n ofynnol iddo hysbysu Gweinidogion Cymru am wybodaeth o dan baragraff (6) wneud hynny o fewn 30 o ddiwrnodau iddo gael hysbysiad gan Weinidogion Cymru. 8 Yn y rheoliad hwn a rheoliad 7A, ystyr “mynediad i awyr agored” yw— a lletya dofednod neu adar caeth eraill yn barhaol neu dros dro mewn strwythur y tu allan sydd â rhwyll, rhwyd neu gawell drosto yn gyfan gwbl neu’n rhannol, pa un a yw’n sefydlog neu’n symudol, nad yw wedi ei amgáu’n gyfan gwbl o fewn adeilad; neu b symud dofednod neu adar caeth eraill dros dro o’u lletyad er mwyn cael eu hedfan yn rhydd y tu allan. Rheoliad newydd 7A (hysbysiad ynghylch mangreoedd y cedwir dofednod neu adar caeth eraill ynddynt: eithriadau) 4 Ar ôl rheoliad 7 (hysbysiad ynghylch mangreoedd y cedwir dofednod neu adar caeth eraill ynddynt) mewnosoder— Hysbysiad ynghylch mangreoedd y cedwir dofednod neu adar caeth eraill ynddynt: eithriadau 7A Nid yw’r gofyniad i hysbysu Gweinidogion Cymru o dan reoliad 7 yn gymwys i geidwaid adar caeth eraill mewn unrhyw fangre y mae’r unig adar caeth eraill a gedwir ynddi— a yn perthyn i’r urdd Psittaciformes neu Passeriformes; a b yn cael eu lletya yn y fangre yn gyfan gwbl o fewn annedd neu o fewn tŷ adar heb fynediad uniongyrchol i awyr agored. Huw Irranca-Davies Ysgrifennydd y Cabinet dros Newid Hinsawdd a Materion Gwledig, un o Weinidogion Cymru 15 Gorffennaf 2024